ఐఐఎం కలకత్తా విద్యార్థులకు భారీ వేతనాలతో కంపెనీల స్వాగతం
-లక్షల్లో వేతనాలు, గౌరవప్రదమైన హౌదా
- పోటీపడుతున్న పేరున్న సంస్థలు
కోల్‌కతా : ఐఐఎం కలకతాలోని విద్యార్థులకు భారీ వేతనాలతో స్వాగతం పలికేందుకు ప్రముఖ కంపెనీలు పోటీ పడుతున్నాయి. ఐటి, ఈ-కామర్స్‌, మేనేజ్‌మెంట్‌లలో పేరున్న సంస్థలు వీరికి లక్షల్లో జీతాలు ఇవ్వటానికి క్యూ కడుతున్నాయి. పోస్ట్‌ గ్రాడ్యుయేట్‌ పొగ్రామ్‌ ఫర్‌ ఎగ్జిక్యూటివ్‌ (పిజిపిఇఎక్స్‌) అనే ఏడాది కోర్సు చేస్తున్న విద్యార్థులకు డిమాండ్‌ పెరిగింది. వీటిలో ప్రవేశం పొందిన వారికి అత్యధికంగా ఏడాదికి 33.7 లక్షల రూపాయలను ఆఫర్‌ చేశారు. క్యాంపస్‌ రిక్రూట్‌మెంట్లలో శాలరీలను ఈసారి 24.8 శాతం పెంచారు. ఈ కోర్సు విద్యార్థుల ఏడాది సగటు వేతనం 21.6 శాతం పెరిగి 22.69 లక్షల రూపాయలు అయింది. పిజిపిఇఎక్స్‌ బ్యాచ్‌లో 50 మంది విద్యార్థులు ఉంటారు. వీరిలో 44 మందికి 54 జాబ్‌ ఆఫర్లు వచ్చాయి. వీరికి ఉద్యోగం ఇచ్చేందుకు అమెజాన్‌, డెల్‌, మైక్రోసాఫ్ట్‌, ఫోర్ట్‌ మోటార్స్‌, స్నాప్‌డీల్‌, ఒరాకిల్‌, మైక్రోమాక్స్‌ వంటి 54 కంపెనీలు సెలక్షన్స్‌కు వచ్చాయి. కన్సెల్టింగ్‌, ప్రోడక్ట్స్‌ ఐటి విభాగాల్లో కొందరు విద్యార్థులు 12 కంపెనీలకు ఎంపికయ్యారు. ఈ-కామర్స్‌ కంపెనీలు ముఖ్యంగా వీరికి దక్కించుకునేందుకు ఆసక్తి చూపిస్తున్నాయి. వీరికి ఆయా కంపెనీలు అధిక వేతనంతోపాటు పెద్ద హౌదాలో ఇస్తున్నాయి, మేనేజ్‌మెంట్‌లో స్థానం కల్పిస్తున్నాయి. అసిస్టెంట్‌ జనరల్‌ మేనేజర్‌, సొల్యూషన్‌ ఆర్కిటెక్‌ డైరెక్టర్‌, సీనియర్‌ ప్రిన్సిపల్‌ కన్సల్‌టెంట్‌, డిప్యూటి జనరల్‌ మేనేజర్‌ ఫైనాన్స్‌ వంటి డిజిగేషన్‌లతో వీరు ఉద్యోగ జీవితాన్ని ప్రారంభిస్తున్నారు.
కార్పోరేట్‌ కంపెనీలు నాణ్యమైన విద్యతోపాటు విద్యార్థి తెలివితేటలు, సృజనాత్మక శక్తి, కష్టపడే తత్వానికి ప్రాధాన్యమిస్తాయని ప్లేస్‌మెంట్‌ ఆఫీసర్‌ ప్రొఫెసర్‌ రాజీవ్‌ కుమార్‌ పేర్కొన్నారు. పిజిపిఇఎక్స్‌ విద్యార్థులు కంపెనీలను లాభాల బాటలోకి తీసుకెళ్లటంతోపాటు సంస్థను అభివృద్ది చేయటానికి శ్రమిస్తారన్నది కంపెనీల విశ్వాసమని తెలిపారు. ఈ కోర్సు చేసిన విద్యార్థులకు ఇంటెన్‌షిప్‌ విదేశాల్లో ఉంటుందన్నారు. రెండు వారాలపాటు వారు అమెరికా, యూరప్‌ దేశాలలో పర్యటిస్తారని చెప్పారు. అంతర్జాతీయ ఆర్థిక పరిస్థితులపై అవగాహన పెంచుకునేందుకు ఇది ఉపయోగపడుతుందన్నారు. దీనికి విదేశీ యనివర్సిటీలతో ఒప్పందాలు ఉన్నాయని రాజీవ్‌ కుమార్‌ స్పష్టం చేశారు.
మీ స్నేహితులకు రికమెండ్ చెయ్యండి